《送李之纯宝文二首 其二》
宋代·冯山

邂逅当年最见知，台光云雾阻重披。忽闻颍上还朝日，正是漳滨养病时。

剑外江山愁远别，天边鸿鹄望归期。西南遗爱情何限，千载羊公堕泪碑。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。